RS ร่วง 8% โบรกฯชี้ปรับลงตามกลุ่มธุรกิจ-ข่าวกวาดล้างเครื่องสำอางเถื่อนกดดัน
RS ร่วง 8% นิวโลว์ในรอบ 10 เดือนโบรกฯชี้ปรับลงตามกลุ่มธุรกิจ-ข่าวกวาดล้างเครื่องสำอางเถื่อนกดดัน โดย ณ เวลา  12.08 น. อยู่ที่ระดับ 14.90 บาท ลบ 1.40 บาท หรือ 8.59% ด้วยมูลค่าซื้อขาย 189.24 ล้านบาท
5 ก.ค. 2561

ผู้สื่อข่าวรายงานว่า บริษัท อาร์เอส จำกัด (มหาชน) หรือ RS ณ เวลา  12.08 น. อยู่ที่ระดับ 14.90 บาท ลบ 1.40 บาท หรือ 8.59% ด้วยมูลค่าซื้อขาย 189.24 ล้านบาท ราคาหุ้นปรับตัวลงแรงในรอบ 10 เดือน โดยนับตั้งแต่หุ้นอ่อนตัวลงไปทดสอบระดับ 14.70 บาทเมื่อวันที่ 30 ส.ค.2560

บล.บัวหลวง ระบุในบทวิเคราะห์ฯมองว่า ราคาหุ้น บมจ.อาร์เอส (RS) ปรับตัวลงมาจาก Sentiment ของกลุ่มและประเด็นข่าวการกวาดล้างเครื่องสำอางผิดกฏหมาย แต่ผู้บริหารยืนยันว่าผลกระทบจากเรื่องดังกล่าวค่อนข้างจำกัด และเห็นการฟื้นตัวกลับมาในระดับปกติแล้ว เพราะฉะนั้นราคาหุ้นที่ปรับตัวลงมาเป็นโอกาสในการเข้าซื้อ
ผลกระทบของการที่สำนักงานคณะกรรมการอาหารและยา (อย.) กวาดล้างเครื่องสำอางผิดกฎหมายตั้งแต่เดือน พ.ค. ที่ผ่านมา ในส่วนของ RS ได้รับผลกระทบต่อรายได้ในช่วงเดือน พ.ค.-กลางเดือน มิ.ย. เท่านั้น (เป็นผลจากความ panic ของผู้บริโภคในตลาดรวมเท่านั้น) อย่างไรก็ตาม เริ่มเห็นการฟื้นตัวของรายได้ของธุรกิจสุขภาพและความงาม (H&amp;B) ตั้งแต่ช่วงสัปดาห์ที่ 3-4 ของเดือน มิ.ย. แล้ว
ข้อดีของการจัดการของอย. คือในตลาดผู้ผลิตที่ผิดกฎหมายถูกกวาดล้างไปหมด ส่วนที่เหลือจะเป็นผู้ผลิตที่มีศักยภาพ และผู้บริโภคจะมีความเชื่อมั่นมากขึ้น เป็นปัจจัยบวกต่อ RS
ทั้งนี้ รายได้ในไตรมาส 1 และ 2 จะไม่สามารถนำมาใช้เป็นฐานในการคิดรายได้ของธุรกิจ Multi-platform Commerce (MPC) ในไตรมาส 3 และ 4 ได้ เนื่องจาก 1) เห็น momentum ของตลาด H&amp;B กลับมาเป็นปกติแล้วในช่วงปลายเดือน มิ.ย. 2) การเพิ่มจำนวนสินค้าของ H&amp;B เพิ่มขึ้นต่อเนื่อง ประกอบกับช่องทางการขายอื่น ทั้งในส่วน outbound และ online ที่เติบโตขึ้นมากเช่นกัน 3) รายได้สินค้า Home and Lifestyle จะเทียบไม่ได้เลยกับไตรมาส 1 และ 2 ที่ผ่านมา ที่อยู่ในช่วงทดสอบตลาด ตั้งแต่ไตรมาส 3 เป็นต้นมา บริษัทเตรียมสินค้าใน stock ไว้แล้วเพียงพอ และมีความแม่นยำ รู้ความต้องการของผู้บริโภคดีขึ้นมาก ทำให้รายได้ในไตรมาส 3 และ 4 จะกระโดดขึ้นสูงมาก
ด้านผลกระทบจากช่วงการแข่งขันฟุตบอลโลก/เอเชี่ยนเกมส์ นั้น จะเห็นว่าช่อง 8 มี segment ของคนดูชัดเจน ผลกระทบน้อยมากจากช่วงที่ผ่านมา ทั้งๆ ที่มีละครดังๆ รายการเพลงจากช่องอื่นที่ดังๆ ช่อง 8 แทบไม่ได้รับผลกระทบจากการถ่ายทอดการแข่งขันฟุตบอลโลกจนถึง ณ ปัจจุบัน ยกเว้น มีรายการพิเศษอื่นๆ ที่ได้รับความสนใจเป็นวงกว้าง เช่น ข่าวการติดตามเด็ก 13 คนที่ติดอยู่ในถ้ำหลวงขุนน้ำนางนอน จ.เชียงราย